Zabur
Chapter 52
Keu teupimpén kor. Ca-e-ca-e nyang geupeuruno lé Nabi Daud,
2 bak watée Doëg, ureuëng Edom, teuka jijak peugah ubak Saul bahwa Nabi Daud ka trok u rumoh Abimelekh.
3 Hai ureuëng teuga, pakon gata tapeusombong ateueh keujeuhetan gata ateueh ureuëng nyang geugaséh lé Po teu Allah?
4 Sipanyang uroe buet teumipée dan tareuncana keuhai buet jeuhet; lidah gata lagée sikin cuko nyang tajam.
5 Gata leubeh tacinta keu nyang jeuhet nibak nyang jroh, dan leubeh galak tameusulet nibak tapeugah haba nyang beuna.
6 Deungon tutoe haba gata, gata tapeungeut gob dan tapeusakét até ureuëng laén!
7 Teuma ingat kheueh gata geupeubinasa lé Po teu Allah keu siumu masa; gata geudrob dan geubahua nibak rumoh gata, dan laju geupeumaté lam donya ureuëng udeb.
8 Ban jingieng nyan, ureuëng saléeh laju teuka teumakot, dan laju jipeukém gata sira jipeugah,
9 "Nyan kheueh ureuëng jih nyang hán jitem meulindong ubak Po teu Allah, teuma jimeuharab keukayaan nyang meulimpah dan jimita keuamanan ubak barang rampasan."
10 Teuma ulôn nyoe lagée bak zaiton nyang ijo didalam Baét Allah. Ulôn peucaya bahwa Allah teutab geugaséh keu siumu masa.
11 Ulôn sabe keuneuk meusyuko ubak Droeneueh dikeue umat Droeneueh ulôn peusampoe keubaíekan Droeneueh.